Diari Oficial de la Generalitat Valenciana


Sumari del DOGV 3949, del 28-02-2001 (2001/1796)

ORDRE de 31 de gener de 2001, de la consellera d'Agricultura, Pesca i Alimentació, per la qual es convoquen els premis Conselleria d'Agricultura, Pesca i Alimentació 2001.
---------------------------------------------------------------------------------------------------------------------------------------------------------------------------

### Dades del document

Número de DOGV
:   3949

Data del DOGV
:   28-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1796


Data del document
:   31-01-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * jove agricultor
    * dona
    * agricultora
    * premi cultural
    * cooperativa agrícola
    * indústria agroalimentària
    * treball femení
    * distinció honorífica
    * qualitat del producte

ORDRE de 31 de gener de 2001, de la consellera d'Agricultura, Pesca i Alimentació, per la qual es convoquen els premis Conselleria d'Agricultura, Pesca i Alimentació 2001. [2001/X1796]
  
La Generalitat Valenciana considera oportú donar suport i estimular l'esforç personal i empresarial en la innovació tant del procés de producció, transformació i comercialització dels productes agraris com en la millora de les estructures agràries i en la modernització de les explotacions.
  
La Generalitat Valenciana té també un interés especial a prestigiar, donar suport i promoure la participació de la dona en el món rural valencià i les iniciatives empresarials agràries dels joves valencians.
  
Per això, fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer. Convocatòria
  
Convocar la concessió dels premis Conselleria d'Agricultura, Pesca i Alimentació 2001 i aprovar-ne les bases de la convocatòria que figuren en l'annex d'aquesta ordre.
  
Segon. Finançament
  
Els premis es finançaran a càrrec del capítol IV del programa 711.10, línia 2069, dels pressupostos de la Generalitat Valenciana per a l'any 2001.
  
L'import global màxim per a l'any 2001 es de 18.922.820 PTA (108.182,18 euros).
  
Tercer. Exoneració de l'acreditació d'obligacions fiscals i de la Seguretat Social
  
D'acord amb les disposicions de l'Ordre de 30 de maig de 1996, de la Conselleria d'Economia i Hisenda, sobre la manera d'acreditar per part dels beneficiaris de subvencions l'exigència prevista en l'article 47.7 del text refós de la Llei d'Hisenda Pública de la Generalitat Valenciana, els beneficiaris de subvencions a càrrec dels pressupostos de la Generalitat Valenciana estan obligats a acreditar que es troben al corrent de les obligacions tributàries i amb la Seguretat Social, amb relació al moment en què acabarà el termini de presentació de sol·licituds i de la manera establida en els articles 7, 8 i 9 del Reial Decret 390/1996, d'1 de març.
  
En queden exonerades les línies de subvenció que esmentades en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia i Hisenda. Segons aquesta mateixa resolució, les exoneracions no seran d'aplicació quan el beneficiari de l'ajuda serà una persona jurídica ni quan l'import total de l'ajuda concedida a un beneficiari, persona física o jurídica, superarà els cinc milions de pessetes.
  
DISPOSICIONS FINALS
  
Primera
  
Contra aquesta ordre que posa fi a la via administrativa podrà interposar-se potestativament un recurs de reposició en el termini d'un mes comptador des de l'endemà de la publicació, o plantejar directament un recurs contenciós administratiu, en el termini de dos mesos comptador des del dia de la publicació davant la Sala Contenciosa Administrativa del Tribunal Superior de Justícia de la Comunitat Valenciana.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 31 de gener de 2001
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX
  
Premis Conselleria d'Agricultura, Pesca i Alimentació
  
2001
  
Bases de la convocatòria
  
Primera. Finalitat dels premis
  
Els premis Conselleria d'Agricultura, Pesca i Alimentació 2001 són una inicitiva de la Generalitat Valenciana l'objectiu dels quals és valorar les iniciatives agràries dels joves valencians, el paper de la dona en l'activitat agrària, la millora de la qualitat dels productes agroalimentaris valencians i l'esforç tant personal, d'agricultors, ramaders i cooperativistes, com empresarial, d'indústries i cooperatives agràries, per posar en marxa un procés de renovació i modernització de les explotacions agràries.
  
Segona. Categories
  
D'acord amb la finalitat dels premis, s'estableixen les categories següents:
  
Premi a la Dona Rural Emprenedora
  
Es valoraran les activitats que realitzaran les dones en àrees relacionades amb el desenvolupament rural en l'àmbit territorial de la Comunitat Valenciana.
  
Seran objecte de consideració per part del jurat les activitats complementàries relacionades amb la diversificació rural, les actuacions d'integració associativa de producció i comercialització, les activitats relacionades amb la gestió empresarial, les iniciatives de caràcter innovador i les activitats de caràcter social i cultural.
  
Es concediran tres premis a la Dona Rural Emprenedora.
  
Premi a la Iniciativa Agrària Jove
  
Aquest premi és una continuació de les convocatòries dels premis Iniciativa Agrària Jove.
  
Com que l'objectiu general d'aquests premis, que consisteixen en el foment entre la joventut de les iniciatives empresarials agràries com a mesura de suport a la modernització de les estructures agràries de la Comunitat Valenciana, continua vigent, s'ha decidit englobar aquest premi entre les modalitats dels premis Conselleria d'Agricultura, Pesca i Alimentació 2001.
  
Es valoraran les activitats agràries desenvolupades pels joves valencians que contribuïsquen a millorar i a modernitzar l'agricultura valenciana.
  
Es concediran tres premis a la Iniciativa Agrària Jove.
  
Premi a la Qualitat Agroalimentària
  
Es valoraran les activitats de les empreses del sector agroalimentari que, en l'àmbit de la Comunitat Valenciana, hagen aconseguit un alt nivell de qualitat i, per això, avantatge competitiu en els mercats.
  
Seran objecte de consideració per part del jurat les activitats relacionades amb la defensa i l'impuls de la qualitat dels aliments, la introducció de sistemes de gestió de la qualitat, la incorporació de noves tecnologies i tractaments d'innovació tecnològica mediambiental, l'assistència a fires nacionals i internacionals, les activitats de cooperació empresarial, la generació d'ocupació qualificada i tecnificació de personal, l'aprofitament de recursos endògens i la incidència sobre el desenvolupament regional.
  
Es concedirà un premi a la Qualitat Agroalimentària.
  
Premi a la Millor Indústria Agroalimentària
  
Es valoraran les activitats i els resultats de les indústries agroalimentàries que actuen en l'àmbit territorial de la Comunitat Valenciana.
  
Serà objecte de consideració per part del jurat la incorporació de noves tecnologies, la innovació i creació de nous productes, la millora de les condicions mediambientals, la millora de la qualitat i de les condicions sanitàries, la concentració empresarial i la internacionalització de l'empresa.
  
Es concedirà un premi a la Millor Indústria Agroalimentària.
  
Premi a la Millor Cooperativa Agrària
  
Es valoraran les activitats i els resultats de les cooperatives agràries que actuen en l'àmbit territorial de la Comunitat Valenciana.
  
Seran objecte de consideració per part del jurat les activitats d'integració associativa de producció, transformació i comercialització, la millora dels mitjans tècnics, d'informatització, comercialització i tècniques de mercat, les activitats de formació i promoció, la incorporació d'innovacions tecnològiques, la creació de nous productes, la millora en les condicions mediambientals i les iniciatives innovadores en àrees relacionades amb el desenvolupament rural.
  
Es concedirà un premi a la Millor Cooperativa.
  
Tercera. Condicions de participació
  
1. Requisits generals
  
La participació es farà preferentment per mitjà de sol·licitud dels interessats, Tot i que també es considerarà la possibilitat que la Conselleria d'Agricultura, Pesca i Alimentació o qualsevol altra institució puga proposar candidatures als premis. En aquest últim cas, la proposta, que serà comunicada a l'interessat, passarà a ser avaluada llevat de renúncia expressa d'aquest.
  
Premi a la Dona Rural Emprenedora
  
La convocatòria d'aquest premi s'adreça a totes les dones i a les persones jurídiques en què el capital social corresponga en una majoria igual o superior al 50% a dones que realitzen activitats en àrees relacionades amb el desenvolupament rural en l'àmbit territorial de la Comunitat Valenciana.
  
Premi a la Iniciativa Agrària Jove
  
La convocatòria d'aquest premi s'adreça a les persones físiques (individuals o en equips) menors de 40 anys, i també a les persones jurídiques en què el capital social corresponga en una majoria igual o superior al 50% a persones menors de 40 anys, sempre que siguen residents a la Comunitat Valenciana, que les seues explotacions agràries es troben situades a la Comunitat Valenciana i que s'hagen incorporat a l'activitat agrària en els últims deu anys (des de 1991).
  
No s'hi podran presentar les persones que van ser premiades en les convocatòries anteriors del premi Iniciativa Agrària Jove.
  
Premi a la Qualitat Agroalimentària
  
La convocatòria d'aquest premi s'adreça a totes les empreses del sector agroalimentari que, en l'àmbit de la Comunitat Valenciana, actuen i hagen aconseguit un alt nivell de qualitat i, per això, avantatge competitiu en els mercats.
  
Premi a la Millor Indústria Agroalimentària
  
La convocatòria d'aquest premi s'adreça a totes les indústries agroalimentàries que actuen en l'àmbit territorial de la Comunitat Valenciana.
  
Premi a la Millor Cooperativa Agrària
  
La convocatòria d'aquest premi s'adreça a totes les cooperatives agràries, que actuen en l'àmbit territorial de la Comunitat Valenciana.
  
2. Documentació que cal presentar
  
Les candidatures es presentaran acompanyades de la documentació següent:
  
- Sol·licitud signada pel titular d'acord amb el model.
  
- Fotocòpia del Document Nacional d'Identitat.
  
- Memòria explicativa de les activitats realitzades i de la seua evolució.
  
- Documentació que acredite la personalitat del sol·licitant: estatuts vigents registrats i poders de representació.
  
- Documentació acreditativa de les activitats realitzades que permeta valorar la candidatura.
  
Quarta. Fases dels premis
  
1. Presentació de sol·licituds
  
Les sol·licituds s'adreçaran a la consellera d'Agricultura, Pesca i Alimentació, i es presentaran en el Registre General de la Conselleria d'Agricultura, Pesca i Alimentació, c/ Amadeu de Savoia, 2, 46348 València, o amb qualsevol dels mitjans establits en l'article 38 de la Llei de Règim Jurídic i del Procediment Administratiu Comú.
  
El termini de presentació de sol·licituds començarà el dia d'entrada en vigor d'aquesta ordre i acabarà el dia 10 de abril de l'any 2001.
  
Si la sol·licitud no es presenta acompanyada de la documentació exigida en aquesta ordre, es requerirà el sol·licitant perquè en el termini màxim de 10 dies aporte la documentació requerida, amb l'advertiment que si no ho fa així es procedirà a excluir-lo com a candidat.
  
2. Selecció de candidatures
  
La selecció de candidatures l'efectuarà un jurat integrat per:
  
La consellera d'Agricultura, Pesca i Alimentació, que el presidirà, o la persona que delegue.
  
Entre cinc i vuit vocals, designats per la consellera d'Agricultura, Pesca i Alimentació, entre tècnics i personalitats rellevants de l'agricultura valenciana.
  
Actuarà com a secretari del jurat, amb veu però sense vot, el cap del Servei d'Estudis Agraris i Comunitaris de la Conselleria d'Agricultura, Pesca i Alimentació.
  
El jurat podrà delegar en el cap de l'oficina comarcal de la Conselleria d'Agricultura, Pesca i Alimentació on es trobe situada l'explotació agrària perquè certifique el compliment dels requisits de participació i emeta informes.
  
El jurat, per a cada una de les categories i apartats, efectuarà una primera selecció de candidatures, que constituirà el conjunt de projectes finalistes i candidats als premis.
  
El jurat emetrà una acta amb la proposta de concessió dels premis. Aquesta acta serà elevada a la consellera d'Agricultura, Pesca i Alimentació, la qual dictarà la resolució d'adjudicació dels premis.
  
La resolució d'adjudicació i el lliurament de premis es realitzarà en acte públic, en la data i el lloc que es donarà a conéixer al seu moment.
  
Cinquena. Dotació dels premis
  
Per a les categories Dona Rural Emprenedora i Iniciativa Agrària Jove es concediran 3 premis:
  
Primer premi amb una dotació econòmica de 2.600.000 pessetes (15.626,31 euros) i lliurament de trofeu i diploma acreditatiu de la concessió del premi.
  
Segon premi, amb una dotació econòmica d'1.500.000 pessetes (9.015,18 euros) i lliurament de trofeu i diploma acreditatiu de la concessió del premi.
  
Tercer premi, amb una dotació econòmica d'1.000.000 de pessetes (6.010,12 euros) i lliurament de trofeu i diploma acreditatiu de la concessió del premi.
  
Per a les categories Qualitat Agroalimentària, Millor Indústria Agroalimentària i Millor Cooperativa Agrària, es concedirà un únic premi per categoria de 2.600.000 pessetes (15.626,31 euros) i lliurament de trofeu i diploma acreditatiu de la concessió del premi.
  
Sisena. Aplicació de les bases
  
La participació en aquesta convocatòria implica l'acceptació de totes les bases i de la decisió del jurat, al qual correspondrà resoldre els dubtes i les reclamacions que sorgisquen, les decisions últimes del qual seran inapel·lables.
  
Setena. Publicitat de les actuacions
  
La informació sobre les actuacions dels guanyadors podrà fer-se pública.